**דמי הכניסה למי שאינם בנים**

**כללי**

כידוע, הצורך בקליטה של משפחות צעירות לחברות בטווח הזמן המיידי הוא משמעותי ביותר לקיום העתידי של קיבוץ כפר חרוב, כשיש לקחת בחשבון, כי הביקוש לחברות בכפר חרוב בשלב זה אינו גבוה. על רקע האמור לעיל, בבואנו לבחון את שאלת דמי הכניסה לחברות בקיבוץ כפר חרוב, עלינו לקחת בחשבון, בנוסף לאמור לעיל, את השיקולים הבאים:

* הגדרת דמי כניסה כפונקציה של שווי הנכסים בכפר חרוב בעייתית (תביא לסכום שלא יהיה בר השגה עבור הנקלטים הפוטנציאליים), לאור שווי הנכסים הגבוה של כפר חרוב.
* יתר על כן, שיוך פירות הנכסים מבטיח כי חלוקת הרווחים המשמעותית בעשורים הקרובים תהיה ממילא לחברים ביום הקובע, כך שאין הצדקה כלכלית ומוסרית לגביית סכום כסף משמעותי כדמי כניסה לחברות בקיבוץ.
* אוכלוסיית היעד המועדפת היא צעירה (זוגות עם ילדים קטנים). בדר"כ אין לזוגות כאלה משאבים המאפשרים תשלום דמי כניסה משמעותיים, בנוסף לעלויות בניה ותשתיות.
* יש לציין, כי בקיבוצים אחרים משלמים הנקלטים לחברות דמי כניסה שלעיתים קרובות מיועדים למימון תשתיות בקיבוץ הישן (קיבוצים בני 65-90 שנה) או לסגירת חובות (בעקר גירעון אקטוארי לפנסיה לחברים הוותיקים). בכפר חרוב אין באמת צרכים כאלה.
* בני קיבוץ שייקלטו לחברות יקבלו הנחה של 100% על דמי הכניסה ובנוסף מימון מלא של התשתיות לבניה. לא מומלץ, מבחינה חברתית, כי נקלטים אחרים שייקלטו יחד עימם ישלמו דמי כניסה מלאים ועלות מלאה של התשתיות.
* מקובל בקיבוצים שונים לתת הטבות כלכליות לנקלטים הראשונים, על מנת לעודד את מחזור הקליטה הראשון. הטבות אלה יכולות להיות בדמי הכניסה ו/או במימון התשתיות.
* יש כוונה להציע גם לתושבי ההרחבה להצטרף כחברים בקיבוץ ולכן יש לקחת בחשבון כי לא ניתן יהיה לגבות סכומי כסף שונים מהותית כדמי כניסה מהם ומנקלטים חדשים אחרים. טיעונים בזכות קליטת תושבי הרחבה לחברות בקיבוץ:
	+ תושבים אלה כבר מהווים בפועל חלק מקהילת כפר חרוב.
	+ קבלתם לחברות תגדיל מידית את מספר החברים ותקטין את הפער בסוגיית איוש הנחלות (תבטיח לקיבוץ שאמצעי הייצור החקלאיים שלו יגדלו ).
	+ ההמלצות המקצועיות הן להימנע, ככל האפשר, מיצירת שתי אוכלוסיות בעלות אינטרסים שונים באותה קהילה לטווח ארוך.

**ההסדר המוצע:**

1. ההטבה המוצעת כוללת פטור מלא ממימון תשתיות לנקלטים בסבב הקליטה הראשון, משיקולים אלה:
2. הנחה כזאת לא תשפיע על תושבי הרחבה שיוזמנו להיקלט לחברות בקיבוץ (אלה שילמו כבר את תשתיותיהם).
3. הקיבוץ יידרש ממילא לבצע את התשתיות, לאור ההחלטה לגבי הבנים.
4. מוצע כי דמי הכניסה לחברות יהיו משמעותיים (סד"ג של 100,000 ₪), כמבטאים ולו במקצת את ערך החברות בכפר חרוב.
5. עם זאת, מכל הנימוקים שלעיל, מוצע כי למחזור הנקלטים החיצוניים הראשון יוצע לשלם 25% מהסכום בעת הקבלה לחברות, ואילו היתרה, כשהיא צמודה למדד, תקוזז כנגד חלוקת רווחים עתידיים (לאחר תקופת אכשרה של 5 שנים).
6. לנקלטים מקרב תושבי ההרחבה יוצע כי מלוא דמי הכניסה, כשהם צמודים למדד, יקוזזו כנגד חלוקת רווחים עתידיים (לאחר תקופת אכשרה של 5 שנים).